
Prynhawn da, Fy enw i yw Nia Bevan a rwy’n athrawes yn y Cyfnod Sylfaen eleni. Croeso i’r cyflwyniad y prynhawn yma a diolch i chi am neilltuo amser i wrando ar argymhellion y tîm lles yn dilyn ymchwil dros yr wythnosau diwethaf. Penderfynon edrych ar effaith tlodi ar addysg ac yn amlwg, mae tlodi yn bwnc llosg ar draws y wlad yn y cyfnod hwn o wasgfa economaidd ac mae’n effeithio addysg yng Nghymru benbaladr. Gan ystyried blaenoriaeth Llywodraeth Cymru ar leihau effaith tlodi ar addysg erbyn 2020, mae angen sicrhau ein bod hi’n canolbwyntio ar les y dysgwyr yn ogystal â sut gallwn ni gau’r bwlch rhwng tlodi ac addysg.
PAM?
Ffocyswyd ar y testun yma oherwydd nodir yng nghynllun datblygu’r ysgol fod angen i ni ddarparu mwy o gefnogaeth i’n dysgwyr bregus. Mae tystiolaeth Treanor (dyddiad) yn dangos bod tlodi yn effeithio ar ddatblygiad emosiynol, ymddygiadol, cymdeithasol a gwybyddol y dysgwyr yn ogystal ag effeithio’u cyrhaeddiad yn addysgol. Cyfeirir at rhain yn ystod y gyflwyniad fel pedwar prif nod yr ymyrraeth. Yn ogystal â hyn, mae 10% o ddysgwyr yr ysgol yn gymwys am brydau ysgol am ddim. Golyga hyn bod bron pedwar deg o ddysgwyr yn dod o gartrefi mewn angen o ran cymorth ariannol. Amlyga Williamson (2018) difrifoldeb y sefyllfa gan nodi fod bron dau gan mil o blant yn byw mewn tlodi yng Nghymru. Mae hyn yn ystadegyn brawychus ac fel ysgol, mae’n gyfrifoldeb arnom fel athrawon a llywodraethwyr i ofalu ac i gefnogi dysgwyr o gefndiroedd lle nad oes ganddynt sgiliau i ymdopi a bywyd pob dydd megis bwyta’n iach a glendid personol. Tanatega Confensiwn y Cenhedloedd Unedig ar Hawliau Plentyn (1989) mantais yr ymyrraeth yn erthyglau 6, 12 a 24. (Gweler y poster yn y ffeil). Yna pwysleisia Estyn (2017) bod integreiddio’r cwricwlwm i weithgareddau allgyrsiol yn allweddol i ddatblygu sgiliau’r dysgwyr er mwyn gallu ymdopi â sefyllfaoedd pob dydd ac i leihau effaith tlodi ar addysg.
BETH?
Felly, carwn gyflwyno’r ymyrraeth o gynnal clwb ar ôl ysgol sef ‘Clwb Coginio Cŵl’ i ddysgwyr ac i rieni. Credwn fel tîm fod posibilrwydd i’r ymyrraeth yma fod yn hynod o lwyddiannus oherwydd dengys tystiolaeth fod cynnwys rhieni yn arfogi dysgwyr i ddatblygu fel dysgwyr uchelgeisiol (Education Scotland, 2017: 8). Fel arfer, mae rhieni sydd dan bwysau tlodi dan anfantais o ran y sgiliau bywyd. Hynny yw, fel staff rydym yn sylwi yn gyson nad yw eu plant  yn dod i’r ysgol â phecyn bwyd iachus, dillad glân, digon o gwsg, gwaith cartref wedi’i orffen a.y.b. Trwy gyflwyno’r ymyrraeth yma, darperir cyfle i rieni dreulio amser allweddol gyda’u plant yn ogystal â datblygu’u sgiliau personol gan arwain at ansawdd gwell o fywyd i’r teulu. Wrth gyflwyno’r clwb, caiff dysgwyr a’u rhieni gyfle i ymarfer coginio bwyd syml ac iach yn y gobaith y byddant yn trosglwyddo’r sgiliau i’w haelwydydd.
SUT?
Er mwyn targedu ymyrraeth bwrpasol, byddai angen casglu data (emosiynol, cymdeithasol, ymddygiadol a gwybyddol) ar anghenion dysgwyr (cofrestr PYD) a’u teuluoedd. Holiadur fyddai’r dull addas i gasglu’r data hwn. Hysbysir teuluoedd penodol o’r ddarpariaeth drwy ddosbarthu posteri bach neu gyfarfod yn ystod hanner cyntaf y tymor.  Yna cant amser i lenwi’r holiadur dros yr hanner tymor. Wedi dadansoddi’r data bydd modd bwrw ati i addasu’r cynllun a chynnal yr ymyrraeth yn ystod ail ran y tymor. Drwy hyn cefnogir llais y disgybl yn ogystal â llais y rhieni. Pwysleisir bod llais y disgybl yn allweddol oherwydd dengys tystiolaeth fod disgyblion yn ymateb yn gadarnhaol pan fydd yr ymyrraeth wedi’i selio ar eu llais. (Llywodraeth Cymru, 2017, tud. 4-5). Os nad yw’r teulu yn cydsynio â’r ymyrraeth neu’n camddeall pwrpas yr ymyrraeth, gall Swyddog Bugeiliol yr ysgol drefnu sgwrs anffurfiol gyda’r rhieni er mwyn esbonio nodweddion y clwb ymhellach a phwysleisio manteision ychwanegol er enghraifft cardiau rysáit gyda’r bwydydd iddynt ymarfer adref. Ar ddiwedd yr ymyrraeth bydd modd casglu’r holl ryseitiau at ei gilydd i greu                                                          llyfryn a’i werthu i rieni a ffrindiau’r ysgol nad oedd yn rhan o’r cynllun yn y Ffair Nadolig.
PRYD? A MONITRO
Anelir cychwyn arni  yn syth ar ôl hanner tymor. Er mwyn cwrdd â gofynion y cohort cynhelir yr ymyrraeth ddwywaith yr wythnos, un sesiwn i’r Cyfnod Sylfaen ac un i gyfnod allweddol dau. Y nod fyddai creu gwahanol fathau o gawl pob wythnos. Gyda chefnogaeth y cardiau rysait byddai modd i’r rhieni eu hymarfer adre.
Wedi  tair wythnos o ymyrraeth cynhelir cyfarfod monitro gan ystyried effaith yr ymyrraeth ar ddysgwyr a’u rhieni. Byddai rhannu gwybodaeth gyda’r holl staff  yn fanteisiol fel gallant hwythau fod yn rhan o’r monitro. 
Gellir darparu taflen werthuso i’w atodi yn llyfrau cyswllt y dysgwyr ffocws. Pwrpas hyn fyddai i’r dysgwyr a’u rhieni i’w gyd-lenwi. Dyddiadur lluniedig o’r hyn maent yn ei fwyta i swper yn ddyddiol  fyddai’r nod i ddysgwyr y Cyfnod Sylfaen a dyddiadur i ddysgwyr CA2. Gofynnir i rieni i lofnodi’r ymateb.  Bydd hyn yn sicrhau eu bod yn cydnabod effaith yr ymyrraeth ar eu harfer.
Byddai modd i athrawon fonitro ymglymiad ac ymddygiad dysgwyr yn ddyddiol yn ystod y cyfnod. Amlinella Sorger (2016) effaith cadarnhaol prydau twym yn y gaeaf ar ddysgwyr (Sorger, 2016).
PWY?  A FAINT?
Wrth fonitro ystyrir y pedair prif nodwedd. Rhagfynegwn bydd y dysgwyr yn datblygu teimlad o foddhad a lles emosiynol trwy gydweithio ar brosiect gyda’u rhieni a dysgu wrth ei gilydd. Bydd y cydweithio hwn  a rhannu’u hymdrechion gydag eraill yn y grŵp yn targedu’r elfen gymdeithasol. Datblygir sgiliau ymddygiadol wrth drin offer coginio ac adnabod rheolau iechyd a diogelwch.  Yn wybyddol dônt i werthfawrogi camau mewn proses i gyrraedd datrysiad (Yr Adran Addysg a Sgiliau, 2015). Gobeithir lleihau costau cynnal y clwb gymaint ag a ellir. I’r perwyl hynny darperir llythyr i siopau lleol yn y gymuned  yn gofyn am gyfraniad o lysiau neu gynhwysion addas. Gellir defnyddio adnoddau coginio sydd eisoes yn yr ysgol i ddarparu’r cawl.  Bydd  angen aelodau staff i oruchwylio’r clwb yn ogystal â phrynu’r cynhwysion neu adnoddau ychwanegol fydd eu hangen. Targedir y costau yma o grant datblygu disgyblion oherwydd bydd yr arian yn mynd tuag at ddatblygu lles y dysgwyr. Rhagdybir costau o gwmpas £480  ar y mwyaf i ariannu’r ymyrraeth, gan gobeithio ni fydd y prydau yn costu mwy na £2 i bob deulu.
ARDRAWIAD?
Gwyddom fod yr ymyrraeth yn targedu lles y disgybl a’r rhiant yn glir ond, gwerthfawrogi fod angen ymrwymiad y dysgwyr a’u rheini er mwyn iddo lwyddo. Yn ddi-os mae’r dysgwyr yn ganolog i’r broses hon a phenderfynwyd cynnwys y rhieni oherwydd yr effaith a gaiff rhieni ar eu plant pan fyddant yn rhan o’u hamgylchedd cyfagos (Bronfrenbrenner 1979). Ymgysyllta’r  ymyrraeth ag agweddau o’r cwricwlwm gyda sgiliau llythrennedd a rhifedd ar waith yn thematig.  
CYSWLLT I FLAENORIAETHAU'R YSGOL/LLC
Fel dywed ar ddechrau’r cyflwyniad, un o brif flaenoriaethau Llywodraeth Cymru yw dileu effaith tlodi ar addysg erbyn 2020. Seliwyd yr ymyrraeth yma ar y flaenoriaeth hon yn ogystal â beth ddywed Estyn. Gweler yng nghynllun datblygu’r ysgol ein bod yn targedu agweddau un a thri o’r cynllun. Mae gennym dystiolaeth o gynllun cyffelyb mewn ardal debyg i’n hysgol ni a fu’n llwyddiannus iawn.  Ymestyniad felly o’r arfer da yma a gyflwynwyd ger eich bron heddiw. Bellach gydag argymhellion Donaldson (2015) gallaf ddatgan bod ein cynllun ni hefyd targedu sgiliau ehangach y dysgwr fel eu bod yn tyfu fel dysgwyr iach, hyderus.
Y DYFODOL 
Un o ddibenion Dyfodol Llwyddiannus yw creu unigolion iach a hyderus a dyma’r maes rydym yn ei dargedu drwy’r ymyrraeth yma. Gellir edrych ac addasu neu greu syniadau ar gyfer gweddill y flwyddyn sy’n targedu’r pedair prif nod wrth integreiddio’r cwricwlwm.
Rydym eisoes wedi trafod syniadau gallwn ddefnyddio o bosib yn yr ysgol hon. Trafodwyd:
· Cyflwyno darpariaeth barhaus yn y Cyfnod Sylfaen ble bydd y disgyblion yn gweld rysáit bara yn weledol ac yn medru eu creu yn y ‘cegin’ gan ddatblygu eu sgiliau echddygol bras. Gellir cydweithio â’r prif gogydd i bobi’r bara.
· Cyflwyno clwb ymarfer corff  yn dymor yr haf ble, eto, bydd y rhieni yn rhan o’r broses a chynhelir rhan fwyaf o’r gweithgareddau tu allan, os yn bosib.
[bookmark: cysill]Gwelir fwy o syniadau ar y cynllun datblygu ysgol.
CLO
Felly i gloi, carwn ail-amlinellu prif bwynt yr ymyrraeth yma sef, i leihau effaith tlodi ar ddysgwyr gan ganolbwyntio ar eu hiechyd yn ogystal â gwella’r berthynas rhwng yr ysgol a’r rhieni. Er mwyn ymglymu ag argymhellion Donaldson (2015) mae angen i ni fel ysgol ymgyfarwyddo â CCUHP (Confensiwn y Cenhedloedd Unedig ar Hawliau Plant) a hybu’r gefnogaeth sydd ar gael i ddysgwyr a’u rhieni. Wrth gyflwyno’r ymyrraeth, gobeithiwn bydd iechyd y dysgwyr yn gwella gan lynu at y pedair prif agwedd o'r ymyrraeth.
Diolch am wrando a gobeithiaf y byddwch yn ystyried yr ymyrraeth yma o ddifri ar gyfer lles y dysgwyr. 

